**820817400079**



**БУЛЕГЕНОВА Динара Байдалыевна,**

**Шарап Ниязов атындағы жалпы білім беретін мектебінің қазақ тілі мен әдебиеті пәні мұғалімі.**

**Түркістан қаласы**

**ҚАЗАҚ ПОЭЗИЯСЫНЫҢ ПАТШАСЫ МҰҚАҒАЛИ МАҚАТАЕВ**



Поэзия әлемінің патшасы, ақиық ақын, қазақтың біртуар азаматы, мұзбалақ ақын атанған Мұқағали Мақатаевтың туғанына биыл – 93 жыл. Ақын қазақ әдебиеті тарихында өшпес із қалдырған. Ақиық ақын есімі тарих беттерінде мәңгі қалары анық. Ақынның туған күні туралы әр түрлі пікірлер бар. Мұқағали Мақатаев жөнінде бұдан бөлек қандай тың деректер білеміз?
Анасының айтуынша, Мұқағали Мақатаев сегізінші наурызда дүниеге келген. Ақынның дүниеге келуі наурыз көже дайындаудың қамымен жүрген уақытқа тұспа-тұс келген екен. Алайда ақын кейінірек сайлау науқанына байланысты куәлігіне 9 ақпан деп өзі жаздырып алған деседі.

Ақынның балалық шағы қазақтың басына түскен нәубет жылдарға тұспа-тұс келді. 1932-1933 жылдардағы ашаршылық кезінде 1-2 жаста болса, ал 1937 жылы саяси қуғын-сүргін кезінде небәрі 6 жаста еді. Бұнымен қоса ақынның 10 жасы Екінші дүниежүзілік соғыспен қатар келді. Соғыстың зардабы оның балалық шағын ұрлап қана қоймай, отбасына да ауыр соққы болды. Әкесі Сүлеймен соғысқа аттанып, қан майданда қаза тапты. Ақын бір өлеңінде әкесінен қалған жалғыз тұяқ екенін зор тебіреніспен жазған. Ол өз әкесіне деген махаббаты мен ыстық ықыласын өлең жырлары арқылы жет­кіз­­ген.

Мұқағали ата-анасының тұңғыш баласы болғандықтан, қазақтың қалыптасқан дәстүрі бойынша әжесінің тәрбиесінде болады. Негізі азан шақырып қойған есімі – Мұхаметқали. Оның ақын болып қалыптасуына әжесі Тиын мен анасы Нақаның тәрбиесі ықпал еткен. Әжесінің баласы болғандықтан анасын жеңге деп атаған екен. Осы тұста анасына арнаған «Шеше, сен бақыттысың» жыр шумағын көпшіліктің жатқа білетінін айтып өткен орынды.

Ақиық ақынның жары өзінен 3 жас үлкен болған. 18 жасында 21 жастағы Лашын есімді арумен бас қосып, үйленеді. Сүйікті жарына «Лашынға» атты өлең шумағын арнаған.

Өкінішке орай өмірдің соқпақ жолында ақын бауыр еті балалары екі қызын бірдей жерлеген. Тағдырдың тәлкегі ақын­ның жүрегіне ауыр тиіп, жанына қаяу салды. Жаны жабырқаулы ақынның аяулы қыздарына арнаған «Ләззатқа» және «Майгүліме» деген сыршыл өлеңдері бар.

Ақын білімі мен туа біткен өнерінің арқасында 3 бірдей жоғарғы оқу орнына өз күшімен түскен. Ол заманда оқуға түсуге барлық адамның қолы жете бермейтін еді.

Алғашқы өлеңдері аудандық газетте жарық көрген Мұқағали шығармалары 1960-1970 жылдары үздіксіз басылады, бұл жылдарды ақынның қазақ поэзиясының биік шыңына көтерілген уақыты деп санауға болады. Ауыл орта мектебін 1948 жылы бітіріп, өз ауылында комсомол, кеңес қызметтерінде болған. Кейін аудандық газетте әдеби қызметкер, Қазақ радиосында диктор болған, «Қазақ әдебиеті» газетінде, «Жұлдыз» журналында поэзия бөлімін басқарған. Қазақстан Жазушылар одағында поэзия секциясында әдеби кеңесші қызметін атқарған. Тырнақ алды туындылары Нарынқол аудандық «Советтік шекара» (қазіргі «Хан тәңірісі») газетінде 1948 жылдары жариялана бастаған. 1954 жылы бір топ өлеңі «Әдебиет және искусство» (қазіргі «Жұлдыз») журналында, одан кейін бір шоғыр жыры Ә.Тәжібаевтың сәт сапар тілеген сөзімен «Қазақ әдебиетінде» жарияланған. Аз ғұмыры ішінде бірнеше лирикалық жыр жинағы мен дастандарын ұсынған. Жыр аудармасы саласында Шекспирдің сонеттерін, Дантенің «Құдіретті комедиясын» қазақшалады. Ақынның «Саржайлау», «Сөнбейді, әже, шырағын», «Кел, еркем, Алатауыңа» өлеңдеріне сазгер Н.Тілендиев ән шығарған. Ақын тұрмыс тауқыметін тарта жүріп, әпербақан сынға ұшырағанда да «Ақынның ақындығы атақта емес, арда ғана» деген байламды берік ұстап, шен-шекпенге де, лауазым-атаққа да қызықпаған. М.Мақатаев қаламынан «Қарлығашым, келдің бе?», «Дариға жүрек», «Аққулар ұйықтағанда», «Шуағым менің», «Өмір-дастан» т.б. жыр жинақтары туған. Қырық бес жасында қайтыс болған соң, Мұқағалидың екінші өмірі — өлмес ғұмыры басталды. Ақынның артында қалған мол мұрасы: «Соғады жүрек», «Шолпан», «Жырлайды жүрек», «Өмір-өзен» т.б. жыр кітаптары, «Қош, махаббат!» атты прозалық кітабы оқырманның қолдан-қолға түспей, іздеп жүріп оқитын шығармаларына айналды. Өмірді сүюдің ғажайып үлгісін көрсеткен ақын Мұқағали «Жан азасы» (реквием) поэмасында өмір туралы гимн туғызды. «Аққулар ұйықтағанда» поэмасында ел наным-сенімін қастерлеу, сұлулық үндестігін жыр етсе, «Райымбек, Райымбек!» дастанында ел тарихын, ел басына қатер төнгенде қолына ту алып, жауына қарсы аттанған Райымбек Хангелдіұлының ерлігін суреттейді. М.Мақатаев поэзиясы жұмыр жердің барлық мәселесіне араласқан, кең, ауқымды тақырыпты қамтиды. Оның туған жер, адамдар тағдыры, өмір мен өлім, ана мен бала, ақын мен ақындық, соғыс тауқыметі т.б. тақырыптағы лирикасы қайталанбас ұлттық сипатта, ұлттық зермен кестеленген.

Мұзбалақ ақын жарты ғасырға жуық өмірінде 1000-нан астам өлең, повесттер, пьесалар, бірнеше жыр жинақтарын шығар­ған. Ақын өлең жырларын шығарып қана қоймай, аударма бағытында да бақ сына­ған.

Ақын 1967-1976 жылдары аралығында тоқтау­сыз өлең жаза бастайды. Бұған себеп – дертінің асқынуы еді. Дәрігерлерден қанша жыл өмірі қалғанын біліп алып, тоқтаусыз бар уақытын поэзия жазуға арнады.

Өмірдің нағыз қызған шағында ақынның денсаулығы сыр беріп, 1976 жылы 27 нау­рызда 45 жасында дүниеден озады. 1976 жылы «Өмір дастан» деген кітабы жарық көреді.

Осы кітап шыққанда Мұқағали қатты қуанады. Сол кітаптың бір данасын Әбділдә Тәжібаевқа қолтаңбасымен беріп жібереді. Қолтаңбасымен кітабын беріп, тілегін білдіріп, «27 наурыз, 1976 жыл» деп жазып жіберіпті. Ал бұл негізінде ақпан айында еді. 27 наурызда Мұқағали ақын дүниеден өтеді. Бұған таңғалған Әбділдә Тәжібаев «әулиелігі бар екен ғой» деп, «Әулие ақын» деп ат қойған. Мұқағали өзінің өлетін күнін сезген екен. Өмірден өтер кезінде «Жаназа» деген поэма жазады. Осы деректерге сүйене отыра, мұқағалитанушы Шаяхмет Имашұлы бұл туралы «Өзінің жаназасын өзі шығарды дейміз» деген екен.

Көзі тірі кезінде ақынның еңбектері дұ­рыс бағалан­баған еді. Тіпті кейбір деректер­де ақынды әділетсіз сынап, Жазушылар Одағынан шығару туралы негізсіз арыздар жазыл­ған деседі. Ақын өзін Жазушылар Одағы қатарынан шығарылды деп ойлап, күйзеліс­ке түсіп, қатты түңіліп кеткен. Кейін ақынның Одақтан шығарылмағанын бел­гілі жазушы Ғаббас Қабышұлы растады. Дүние­ден өткен соң ғана шығармалары жақсы бағаланып, бірнеше шет тіліне аударылған. Ақынның біраз уақыт баспана іздеп, көп жағалаған «жетім бұрыш» тұрған көшеге Мұқағали Мақатаев­тың есімі берілді. 1999 жылы Мемлекеттік сыйлық пен «Ғасыр ақыны» атағы берілді. Алматы қаласында ақынға арналған бірнеше ескерткіш бар. Соны­мен қоса ақынның туған күніне орай жыл са­йын ел аумағында мерейтойлық іс-шаралар, поэзиялық кештер, көркемсөз оқулары ұйымдастырылады. Ақынның 90 жылдық мерейтойын республикалық дең­гей­де ел болып дүркіретіп ерекше атап өт­кен болатын.

Бар ғұмырын халқына арнаған мұзбалақ ақын­ның өлеңдері мен шығармалары бүгінгі таңда әрбір өлеңсүйер қауымның жүрегінен орын алып отыр. Ғұмыры қысқа болса да, шығармашылық жолы жарқын болған тұлға халық жадында мәңгілікке қалады.